**תקנון החוג**

**פרק א' – שם החוג ומענו**

1. שם החוג הוא: החוג הישראלי לכלב רועים גרמני ע"ר מס' 827622085.
2. מען החוג: בית ההתאחדות הישראלית לכלבנות.

**פרק ב' – שיוך החוג**

1. החוג חבר בהתאחדות הישראלית לכלבנות (להלן ההי"ל).

**פרק ג' – אחריות החוג וחבריו**

1. כנגד התחייבות החוג, ניתן לשעבד את רכוש החוג בלבד.
2. חברי החוג אינם נושאים באחריות אישית להתחייבות החוג.
3. החוג אינו אחראי להתחייבויות ההי"ל.
4. אין ועד החוג נושא באחריות אישית כלשהי להתחייבויות החוג.

**פרק ד' – מטרות החוג**

1. המטרות שלשמן נוסד החוג הן:
2. לטפח ולעודד גידול טהור וגזעי של גזע כלב רועים גרמני, וזאת בדגש על היות כלב רועים גרמני כלב עבודה ובהתאם לתקן הגזע ולהוראות ההתאחדות הגרמנית לכלב רועים גרמני (להלן: הSV הגרמני).
3. לארגן תחרויות, תצוגות ואימונים סדירים, במסגרת הפעילות הספציפית של החוג.
4. לארגן אירועי תרבות, הרצאות, ימי עיון, סמינריונים, קורסים ומפגשים לכל חברי החוג, בכל צורה ובכל מקום לפי שיקול דעתו של ועד החוג.
5. לעודד התקשרויות עם חוגים ואיגודים כלבנים מקבילים בעולם. חברות בארגון כלבני בין לאומי טעונה אישור ועד החוג.
6. להפיץ ידע בנוגע לכלב רועים גרמני.
7. לפרסם רשימות, ספרים, חוברות, עיתונים ופרסומים אחרים, בין מקצועיים, בין ארגוניים בקשר עם מטרות החוג וחבריו.
8. לייצג את חברי החוג בפני הנהלת ההי"ל בכל עניין אותו ועד החוג יראה כנחוץ.
9. לייצג את חברי החוג בתצוגות, תחרויות ותערוכות כלבים וכלבנים.
10. לייעץ למגדלי הכלבים בכל הנוגע לגידול.
11. לפעול לקידום המטרות הנ"ל וכן לבצע כל פעולה הנחוצה לשם קידומן בהתאם לשיקול דעת ועד החוג.

**פרק ה' – סמכויות החוג**

1. לשם השגת המטרות שלשמן הוקם החוג, רשאי החוג לבצע את הפעולות כדלקמן, כולן או מקצתן:
2. לקנות, לחקור, לשכור, להחליף, לקבל בירושה ובמתנה ולרכוש בכל אופן אחר, נכסים וזכויות, בנכסי דלא ניידי וכן זכויות בנכסי דלא ניידי. להקים, לרכוש בכל צורה שהיא כנ"ל בניינים או מתקנים הדרושים למטרות החוג, למוסדותיו או לצורכי חבריו, להחזיקם ולנהלם.
3. למכור, להחכיר, להשכיר ולהעביר בכל צורה שהיא, נכסים, בנכסי דלא ניידי ובנכסי דניידי, זכויות בנכסי דלא ניידי ואחרות.
4. להשיג הלוואות מהחברים או מאחרים, לרבות מחברות, מוסדות כספיים, בנקים ומוסדות ממשלתיים וציבוריים, להבטיח את תשלומם באותה צורה ובאותם תנאים אשר החוג ימצא לנכון.
5. לשעבד ולמשכן בכל צורה חוקית שהיא את נכסי החוג הניידים והלא ניידים והזכויות שבהם, כולם או מקצתם וכן לתת ערבויות מכל סוג ובכל צורה למען החוג, חבריו ושאינם חבריו לפי שיקול דעתו הבלעדית של החוג, לפרוע ההלוואות הנ"ל ולשחרר את כל השעבודים והמשכנתאות הנ"ל.
6. להשיג ולקבל תשלומים שונים, בין תשלומים חודשיים, שנתיים וכן לקבל תרומות, הענקות, הקצבות, עיזבונות ומתנות בכל צורה שהיא מאת חברי החוג או מאחרים, בין בארץ ובין בחו"ל, לרבות גוף או מוסד פרטי או מוניציפלי או ממשלתי או ציבורי, להשתמש בכספים אלה בשלמותם או בחלקם בכל צורה שהיא למטרות החוג, לצרכיו ולצורכי חבריו.
7. להוציא, לחתום, למשוך, לקבל, להסב, לערוב, להעביר, לנכות, למסור לגוביינא או לניכיון ולתת כל שטר, שטרי חוב וחליפין, המחאות וניירות ערך וניירות מסוגים אחרים.
8. ליצור קרנות לעידוד וניהול מפעלים מכל סוג הקשורים בכלבנות.
9. לבטח את רכוש החוג, נכסיו ומפעליו בשלמותם או בחלקם נגד כל נזק, הפסד, מיכון, אבדות והתחייבויות מכל סוג שעלולים לפגוע בחוג, ברכושו ובחבריו, הכול לפי ראות עיניו הבלעדית של ועד החוג.
10. להתקשר בחוזים והסכמים מכל סוג ועם כל אדם, גוף או מוסד, לרבות רשות מוניציפלית ממשלתית, ציבורית ולהתנות בהם כל תנאי לפי שיקול דעת ועד החוג למען קידום מטרות החוג וחבריו.
11. להתמזג, להתאגד או להשתתף עם כל גוף או מוסד שמטרותיהם דומות למטרות החוג ושאינן נוגדות את תקנון ההי"ל ואין בכוונתם להפיק רווחים.
12. להלוות כספים ולתת אשראי לכל אדם, גוף או מוסד הקשורים בחוג או יכולים לשמש לקידום מטרות החוג וחבריו או למען מטרות אחרות אשר ועד החוג מוצא אותן לנכונות ולמועילות ולהבטיח את פירעון ההלוואות או האשראי הנ"ל על ידי קבלת שטרות, משכנתאות, משכון וביטחונות לשעבודים אחרים מכל סוג, ובלבד שהחוג יהיה זכאי לגבות ממקבלי ההלוואות והאשראי הנ"ל את כל הסכומים הנדרשים לכיסוי הוצאות החוג ממתן ההלוואות או האשראי הנ"ל.
13. החוג רשאי לגבות דמי השתתפות מאנשים אשר יקחו חלק בפעילויות החוג ומכל אדם הזקוק לשירותיו או הנהנה משירותיו, זאת בתנאי שהתשלומים הנ"ל יהיו מכוונים לכיסוי הוצאות ואחזקתו של החוג ולמען מטרותיו.
14. החוג יהיה רשאי לגבות תשלום תמורת השתתפות במופעים, תצוגות, הרצאות ואירועים למיניהם, וזאת בתנאי שהתשלומים הנ"ל יהיו מכוונים לכיסוי הוצאות ואחזקתו של החוג ולמען מטרותיו.
15. מבלי לגרוע מכל האמור לעיל, החוג רשאי לבצע כל פעולה הדרושה להשגת מטרותיו, ובכלל זה עריכת מגביות, מגביות כספים, העסקת עובדים בין בשכר ובין שלא בשכר, וכן לעשות כל פעולה אחרת לקידום מטרותיו, ובלבד שהפעולה אינה נוגדת את הוראות הדין.

**פרק ו' – הכנסות החוג**

1. החוג ישתמש בהכנסותיו וכן בנכסיו אך ורק לשם קיום וקידום מטרותיו ולצורך פעילויות החוג ולמטרת תמיכה ועזרה לחבריו. שום חלק מהכנסותיו ונכסיו של החוג לא ישולם ולא יועבר לחברי החוג כרווח מכל סוג ובכל צורה.
2. מבלי לגרוע מהאמור לעיל, יהיה החוג רשאי להוציא הוצאות ולשלם תשלומים לשם כיסוי ההוצאות כדלקמן:
3. שכר לעובדיו החוג, לרבות חברי החוג וכל אדם וכל גוף הנותן שירות לחוג בכל צורה, ובכלל זה עורכי דין, רואי חשבון ונותני שירות אחרים עבור שירותים שביצעו עבור החוג וחבריו.
4. הוצאות שכר דירה, נסיעות, כלכלה שהוצאו על ידי אדם כלשהו, לרבות חברי החוג, ובלבד שההוצאה אושרה או אושררה על ידי ועד החוג.
5. הוצאות לארגון מופעים, תצוגות, תחרויות, פעילויות אחרות שהוצאו בקשר עם מטרות החוג.
6. תשלום ריבית ועמלות בשיעור חוקי לגורמים אשר העניקו הלוואה או אשראי לחוג בהתאם להתחייבויות החוג.
7. תשלום חברות בהי"ל ובארגונים כלבנים אחרים, בהתאם למטרותיו הספציפיות של החוג.

**פרק ז' – חברים**

1. לוועד החוג הסמכות להחליט בנוגע לקבלת חברים לחוג, הוצאתם והשעייתם.
2. כל אדם מגיל 18 ומעלה יהיה רשאי להתקבל כחבר בחוג, ובלבד שיעמוד בתנאים כדלקמן:
3. יגיש בקשה לוועד החוג באמצעות מזכירות החוג להתקבל כחבר בחוג. הבקשה תכלול פרטים מלאים, לרבות שם פרטי, שם משפחה, כתובת מגורים, מספר טלפון ליצירת קשר, מספר תעודת זהות, כתובת דואר אלקטרוני וכן כל פרט אחר שיידרש למסור על ידי ועד החוג.
4. בבעלותו של אדם המבקש להתקבל כחבר כלב רועים גרמני הרשום בספר הגידול הישראלי של החוג וכן בני משפחתו של הבעלים מקרבה ראשונה בלבד. ועד החוג רשאי לאשר את חברותו של אדם אשר בבעלותו כלב רועים גרמני הנמצא בתהליך רישום בספר הגידול הישראלי של ההי"ל.
5. כל אדם המבקש להתקבל כחבר ישלם דמי חבר למשך שנה (12 חודשים). גובה דמי החבר יקבעו על ידי ועד החוג.
6. לא הובעה התנגדות על ידי חברי החוג בכתב לקבלת חברותו תוך שלושה שבועות, יתקבל המבקש כחבר.
7. הובעה התנגדות לקבלת חבר על ידי חבר בחוג ידון ועד החוג בהתנגדות ויחליט על קבלתו או אי קבלתו של המבקש להתקבל כחבר בחוג. החלטת ועד החוג תימסר למבקש בכתב.
8. דחה ועד החוג בקשה של המבקש להתקבל כחבר בחוג, עומדת בפני המבקש הזכות לפנות בכתב לבית הדין של ההי"ל תוך 60 ימים מיום מתן ההחלטה לשם הכרעה בעניינו. החלטת בית הדין תהא סופית ומחייבת.
9. החברות בחוג הינה למשך שנה (12 חודשים) בלבד ואין בתשלום דמי חבר בכל דרך שהיא כדי להוות חידוש חברות או לחייב את החוג לחדש את החברות למשך שנה נוספת.
10. ועד החוג רשאי לאשר קבלת חבר בחוג גם אם אינו עומד בתנאים שפורטו לעיל, וזאת אם האדם המבקש להתקבל הינו חבר כבוד בחוג או בהי"ל או אם הועד סבר שתרומתו הכלבנית לחוג מצדיקה זאת.
11. החברות החוג תיפסק באחד התנאים כדלקמן:
12. במותו של חבר.
13. במקרה שהחבר כבר אינו בעלים של כלב רועים גרמני הרשום בספר הגידול הישראלי של ההי"ל.
14. בתום שנה (12 חודשים) מיום תחילת או חידוש החברות או בהוצאת החבר מהחוג על ידי האסיפה הכללית של החוג או על ידי ועדת משמעת של החוג, הכול בהתאם להוראות ולסמכויות המפורטות בתקנון זה.

**פרק ח' – זכויותיו וחובותיו של חבר בחוג**

1. לחבר בחוג זכות הצבעה באסיפה הכללית של החוג. חבר חדש שהתקבל לחוג – 60 ימים לפני אסיפת בחירות - לא יהיה זכאי להצביע באסיפת בחירות.
2. חבר בחוג יהיה זכאי להנחות, הקלות והטבות כפי שיוחלט עליהן על ידי ועד החוג או ההי"ל.
3. חבר בחוג מתחייב להכיר ולכבד את תקנון זה ואת תקנון ההי"ל כפי שהם מפורסמים באתרי האינטרנט של החוג ושל ההי"ל.
4. חבר החוג מתחייב לשלם את דמי החבר כפי שיוחלט עליהם על ידי ועד החוג וכן דמי השתתפות בפעילויות החוג.
5. חבר בחוג מתחייב לכבד את החלטות מוסדות החוג ולפעול על פיהן.
6. ועד החוג רשאי להעניק חברות כבוד לאדם אשר עשה רבות למען הכלבנות בכלל ולמען החוג בפרט.

**פרק ט' – מוסדות החוג**

1. מוסדות החוג הם:
2. האסיפה הכללית - האסיפה השנתית והאסיפה המיוחדת.
3. ועד החוג
4. ועדת ביקורת
5. ועדת משמעת
6. המוסד העליון של החוג הינו האסיפה הכללית. השלטון בחוג ייקבע בידי האסיפה הכללית ועל פי החלטותיה.
7. האסיפה הכללית של החוג תתקיים אחת לשנה, לא יאוחר מ28/02 של אותה שנה (להלן האסיפה הכללית השנתית).
8. סמכויותיה של האסיפה הכללית השנתית הם כדלקמן:
9. לשמוע את דו"ח ועד החוג, לרבות דו"ח כספי ומאזן ודו"ח ביקורת ולאשרם בשלמותם או בחלקם.
10. לבחור בוועד החוג וחברי וועדת ביקורת.
11. לדון ולהחליט בכל עניין אשר יובא בפני האסיפה הכללית על ידי הועד, ובלבד שהנושא לא יהיה בסמכותה של האסיפה המיוחדת.
12. ההצבעה באסיפה הכללית השנתית תתבצע על ידי החבר, ובלבד שהחבר נוכח באסיפה הכללית השנתית. לא תתאפשר הצבעה באמצעות ייפוי כוח, למעט במקרים חריגים שאושרו מראש על ידי ועד החוג כדוגמת היעדרות מחמת מצב בריאותי או היעדרות בשל פעילות בשליחות החוג או למען קידום מטרותיו.
13. אסיפה כללית מיוחדת תכונס על ידי ועד החוג, כול אימת שנושא אחד או נושאים אחדים המפורטים כדלקמן יועמדו לדיון ולהכרעת האסיפה הכללית המיוחדת. נושאים אלה יהיו בסמכות האסיפה הכללית המיוחדת בלבד:
14. לשנות ולתקן, לבטל ולהחליף הוראות תקנון החוג, ובלבד שההחלטה התקבלה ברוב רגיל מהנוכחים באסיפה הכללית המיוחדת.
15. להחליף, להוסיף חבר בוועד החוג, וזאת שלא בתום תוקפת כהונתו.
16. להחליט על פירוק החוג.
17. להוציא חבר מהחוג או להשעותו.
18. לדון בכל עניין הקשור עם פעילות החוג וחבריו כפי שיראה זאת לנכון ועד החוג או חבר המציע הצעה לסדר היום באסיפה הכללית המיוחדת.
19. ההצבעה באסיפה הכללית המיוחדת תתבצע על ידי החבר, ובלבד שהחבר נוכח באסיפה הכללית המיוחדת. לא תתאפשר הצבעה באמצעות ייפוי כוח, למעט במקרים חריגים שאושרו מראש על ידי ועד החוג כדוגמת היעדרות מחמת מצב בריאותי או היעדרות בשל פעילות בשליחות החוג או למען קידום מטרותיו.
20. חבר אשר הגיש מועמדות לאחד מהתפקידים שבסמכות האסיפה המיוחדת לבחור, רשאי להיבחר גם אם לא נוכח באסיפה המיוחדת.
21. חבר רשאי להציע הצעות לסדר היום והצעותיו ידונו על ידי האסיפה הכללית המיוחדת גם אם לא נוכח באסיפה הכללית המיוחדת. במקרה של היעדרות חבר המציע הצעות לסדר היום יהיה רשאי החבר להסמיך בכתב חבר אחר הנוכח באסיפה הכללית המיוחדת להציג את הצעותיו ובאין חבר מוסמך בכתב, יוצגו הצעותיו של החבר שנעדר על ידי מנהל האסיפה הכללית המיוחדת.
22. כל חבר בחוג רשאי להציע הצעות לסדר יום באסיפה הכללית השנתית ובאסיפה הכללית המיוחדת, בהתאם לסמכויות כל אחת מהאספות הנ"ל, וזאת עד 14 ימים לפני מועד כינוס האסיפה.
23. הודעה על אסיפה כללית, בין שנתית ובין מיוחדת, סדרי יומן ומקום התכנסותן ימסרו לחברי החוג 45 ימים, לפחות, לפני תאריך כינוס האספות.
24. אין בעובדה שאחד או אחדים מחברי החוג לא קיבלו את ההודעה הנ"ל כדי לפסול את הדיון באספות הנ"ל.
25. צורת מסירת ההזמנות לאספות הנ"ל תעשה באופן שיקבע מעת לעת על ידי ועד החוג.
26. אפשר לפתוח בדיון באספות הכלליות בכל מספר חברים אשר יהיו נוכחים בהן ואשר יחשבו למניין חוקי.
27. כל החלטה באספות הכלליות הנ"ל תתקבל אם זכתה ברוב רגיל של הנוכחים באספות ובעלי הזכות להצביע.
28. אופן ניהול האספות הכללית, צורת ההצבעות (גלויות או חשאיות) יהיו בהתאם להחלטת הועד ובכפוף ולהוראות תקנון זה.

**פרק**  **י' –** **ועד החוג**

1. ועד החוג יהיה מורכב מחמישה חברי חוג ויכלול יו"ר, סגן יו"ר, מזכיר, גזבר ומקדם גזע שנבחרו על ידי האסיפה הכללית. חבר חוג אינו יכול להיבחר לוועד החוג אם הוא נושא הרשעה בפלילים בעבירה מסוג פשע בפרק זמן של 10 שנים לפני מועד בחירתו.
2. בתפקיד מקדם גזע יחזיק מי שחבר בחוג במשך 3 שנים ברציפות לפני מועד בחירתו לתפקיד זה ואך ורק אדם שהשכלתו הכלבנית תעמוד בדרישות ועדת הגידול הארצית של ההי"ל.
3. כל חבר ועד יכהן בתפקידו במשך 4 שנים.
4. נבחר חבר ועד על ידי האסיפה הכללית במהלך כהונת הועד המכהן, תסתיים תקופת כהונתו יחד עם תום תקופת כהונת הועד המכהן.
5. משרתו של חבר ועד תתפנה במקרים הבאים:
6. במותו
7. בהודעה מטעמו על סיום תפקידו לוועד החוג
8. אם הוחלף באחר על ידי האסיפה הכללית
9. אם הוכרז כחולה רוח
10. אם תופסק חברותו בחוג
11. הועד יתכנס לפי ראות עיניו ולצורכי החוג בהתאם להוראות הבאות:
12. יו"ר החוג ינהל וישגיח על פעילותו הכללית של החוג, יכין את הדו"ח השנתי לאסיפה הכללית, ינהל את ישיבות הועד וייצג את החוג כלפי גורמי חוץ.
13. סגן יו"ר ימלא את תפקיד היו"ר בהיעדרו של היו"ר מהארץ או אם נבצר מהיו"ר למלא את תפקידו, וזאת עד לבחירת יו"ר אחר.
14. המזכיר יעזור ליו"ר בביצוע תפקידו, ינהל את פרוטוקול ישיבות הועד והאספות הכלליות וירכז את התכתבויות החוג ומאגרי המידע.
15. הגזבר ידאג לגבות את דמי החבר במועדם, יבצע תשלומים, ינהל את קופת החוג, ימסור באסיפה הכללית דו"ח על מצב קופת החוג, יערוך מאזן ויכין בהתייעצות עם שאר חברי הועד את תקציב החוג.
16. מקדם גזע ירכז את נושא הגידול של כלב הרועים הגרמני וייעץ לחברי החוג בנושאים הקשורים לגידול. מקדם גזע ייצג את החוג בוועדת גידול מדעית. מקדם גזע יפעל בהתאם לשיקול דעתו, הנחיות ועד החוג והחלטות האספות הכלליות וועדת משמעת.
17. הועד יכונס בכל עת שרוב במניין חברי הועד ידרוש מיו"ר החוג את כינוס הועד לישיבה.
18. החלטות בישיבת הועד תתקבלנה ברוב קולות רגיל במקרה של שוויון קולות בלבד תכריע החלטת היו"ר.
19. הועד ינהל רשימות חברי חוג, ספר פרוטוקולים בו ירשמו כל ההחלטות שתתקבלנה בישיבות הועד. חתימת יו"ר החוג על הפרוטוקולים הנ"ל תשמש הוכחה לנכונותם.

**פרק י"א – ועדת ביקורת**

1. ועדת ביקורת תהיה מורכבת מחבר אחד לפחות ומתפקידיה יהיה לבדוק את פעילות הועד ונותני השירות לחוג. יו"ר ועדת ביקורת ימסור דו"ח לאסיפה הכללית השנתית.
2. לתפקיד חבר בוועדת ביקורת לא יהיה רשאי להיבחר אדם הנושא הרשעה בפלילי בעבירה מסוג פשע בפרק זמן של 10 שנים לפני מועד בחירתו.

**פרק י"ב – ועדת משמעת**

1. ועדת משמעת תורכב מחמישה אנשים, בין אם הם חברי חוג ובין אם לאו, שנבחרו על ידי ועד החוג. ועדת המשמעת תורכב מיו"ר הועדה וארבעה חברים נוספים. אין בחיסרון של עד שני חברים בוועדת משמעת כדי לשלול ממנה את סמכויותיה.
2. ועדת המשמעת תהיה מוסמכת לדון באחד מהמקרים הבאים:
3. אם החבר עשה מעשה הנוגד את מטרות החוג.
4. אם החבר מחבל בשלמות החוג או מפריע לאווירתו החברתית הטובה.
5. אם החבר עשה מעשה הונאה בקשר לרישום בספר הגידול הישראלי של ההי"ל, בקשר למכירת כלבים, בקשר למילוי טפסי הרשמה לתצוגות, לתחרויות ולתעודות.
6. אם החבר עשה מעשה הנוגד באופן מהותי את הוראות והחלטות מוסדות החוג.
7. אם החבר פעל בניגוד להוראות תקנון הגידול המשלים של החוג.
8. אם החבר ביצע סחר בכלבים, תיווך, יבוא למטרות רווח. אדם המוכר או המתווך בין אם בתמורה ובין אם שלא בתמורה או המפרסם למכירה כלבים שאינם בבעלותו או מגידולו יחשב לסוחר כלבים, למעט במקרים חריגים של סיוע לחברי החוג שלא למטרות רווח.
9. אם החבר גרם נזק לאינטרסים ולכבוד של ההי"ל או החוג.
10. אם החבר התנהג בצורה בלתי הולמת באספות, בתצוגות, בתחרויות, בתערוכות או בכל פעילות מטעם החוג.
11. אם החבר חב בחוב כספי כלפי החוג והוא לא הסיר את החוב בתוך 3 חודשים מהיום שבו הוא נדרש לעשות כן על ידי ועד החוג.
12. אם החבר אינו נענה לדרישות ועד החוג או מפר החלטותיו או את הוראות תקנון זה, בין במעשה ובין במחדל.
13. אם החבר מגדף, מאיים או מפנה אלימות מכל סוג, בין אם פיזית ובין אם מילולית, כלפי כל אדם או חבר בחוג או שופט או כל נושא משרה או נותן שירות לחוג מכל סוג שהוא בקשר עם פעילות החוג, בין אם הדבר נעשה במסגרת פעילות החוג ובין אם לאו.
14. ועדת משמעת תהיה רשאית לדון בתלונה אשר הוגשה על ידי כל אדם, בין אם הוא חבר בחוג ובין אם לאו.
15. ועדת משמעת תהיה רשאית לדון בתלונה אשר הוגשה על ידי כל אדם נגד כל אדם, בין אם הוא חבר בחוג ובין אם לאו.
16. תלונה לוועדת משמעת תוגש בכתב באמצעות מזכירות החוג אשר תעביר את התלונה אל חברי ועדת משמעת ואל האדם שנגדו הוגשה התלונה.
17. ועדת המשמעת תהיה רשאית לדון בתלונה שהוגשה, בין אם התלונה הוגשה תוך הזדהות של מגיש התלונה ובין אם ללא הזדהות מגיש התלונה. ברם, ועדת משמעת תהיה רשאית לדון בתלונה שהוגשה ללא הזדהות מגיש התלונה ובלבד שהתלונה גובתה בראיות אשר על פי שיקול דעת ועדת משמעת ניתן לקבלן ולהכריע על פיהן, גם ללא הזדהות של מגיש התלונה.
18. לצורך בירור והכרעה בתלונה תהיה רשאית ועדת המשמעת לדרוש הסברים, ראיות, עדויות מכל אדם שתמצא לנכון באשר היא סבורה שיש בכוחם לתרום לבירור האמת ועשיית הצדק, בין אם הם צדדים לתלונה ובין אם לאו.
19. ועדת משמעת תתכנס בהרכב של שלושה כאשר יו"ר ועדת המשמעת יקבע את שני חברי הועדה הנוספים אשר ידונו בתלונה.
20. לצורך הכרעה בתלונה תהיה רשאית ועדת המשמעת לקיים דיון בנוכחות שני הצדדים, ובמקרה של תלונה המוגשת ללא הזדהות מגיש התלונה יתקיים הדיון בנוכחות האדם נגדו הוגשה התלונה.
21. לא ישב חבר ועדת משמעת בדיון או בבירור תלונה אם יש לו נגיעה אישית כלשהי לעניין הנדון.
22. ועדת משמעת רשאית לדון בתלונה ולקבל החלטה על פי המסמכים והראיות שהובאו בפניה בלבד, ולזמן את הצדדים כאמור לדיון בפניה בהתאם לשיקול דעתה.
23. לא תקבל ועדת משמעת החלטה בתלונה אלא אם העניקה לאדם נגדו הוגשה התלונה אפשרות להשמיע טענותיו, בין בכתב ובין בעל פה, בהתאם לשיקול דעתה. ועדת משמעת תאפשר לאדם נגדו הוגשה התלונה להגיב לטענות בתוך פרק זמן של 15 ימים לפחות.
24. החלטת ועדת משמעת תימסר בכתב בלבד ותועבר אל מזכירות החוג אשר תעביר את ההחלטה ללא דיחוי לצדדים לתלונה.
25. החלטות ועדת משמעת תפורסמנה באתר האינטרנט של החוג או בדף הפייסבוק של החוג או בתפוצה באמצעות הדואר האלקטרוני או בכל דרך אחרת שתסבור לנכון. ועדת המשמעת רשאית לקבוע בהחלטתה, במקרים חריגים, למנוע את פרסום ההחלטה. החלטות ועד משמעת ירוכזו וישמרו על ידי מזכירות החוג.
26. ועדת המשמעת תמסור החלטתה בהקדם האפשרי ולא יאוחר מ- 60 ימים מיום סיום הדיון או בירור התלונה.
27. הצדדים לתלונה אינם רשאים לפנות אל חברי ועדת משמעת באופן ישיר או עקיף, אלא אך ורק בהתאם להנחיות ועדת משמעת ורק באמצעות מזכירות החוג. פנייה אל חברי ועדת משמעת תיחשב עבירת משמעת על פי תקנון זה.
28. ואלה סמכויות ועדת משמעת:
29. להעניק כל סעד לכל פונה ולחייב את מוסדות החוג או את חבריו לפעול על פי הנחיותיה, בכפוף להוראות תקנון זה ותקנון הגידול המשלים.
30. מצאה ועדת משמעת כי התלונה נגד האדם מוצדקת, רשאית היא להזהירו ולהעמידו על תנאי לפרק זמן שתיקבע בהחלטתה, להשעותו לפרק זמן שלא יפחת מ- 3 חודשים ולא יעלה על 5 שנים ובמקרים חמורים רשאית ועדת משמעת להורות על הוצאת חבר מהחוג לצמיתות. יראו מקרים חמורים ככאלה אשר מהווים הפרה מהותית של הוראות סעיף 45 ס"ק ג או ה או ו או יא.
31. ועדת משמעת רשאית ליתן סעד זמני עד לבירור סופי ומלא של התלונה והיא רשאית לעשות כן גם במעמד צד אחד. הוחלט על מתן סעד זמני על ועדת משמעת, תאפשר ועדת משמעת לנפגע מהחלטתה להעלות טענותיו לעניין זה, בין בכתב ובין בעל פה, בהתאם לשיקול דעתה, בתוך 7 ימים מיום החלטתה.
32. הרואה עצמו נפגע מהחלטת ועד משמעת רשאי לפנות אל בית הדין של ההי"ל בתוך 60 ימים מיום ההחלטה. החלטת בית הדין של ההי"ל תהיה סופית.

**פרק י"ג – פרוק מרצון**

1. החלטה על פירוק מרצון של החוג תתקבל ברוב של 75% לפחות מחברי החוג הנוכחים באסיפה הכללית והזכאים להצביע בה.
2. במקרה של פירוק החוג יימסר רכושו לידי ההי"ל ולא יחולק בין החברים.

**פרק י"ד – תקנון גידול משלים**

1. לתקנון זה מתווסף תקנון גידול משלים והוא מהווה חלק בלתי נפרד ממנו.

**תקנון גידול משלים**

**פרק א – כללי**

1. תקנון גידול משלים זה נועד לפתח ולטפח את כלב הרועים הגרמני בישראל על פי תקן הגזע כפי שפורסם על ידי FCI וה- SV הגרמני. החוג מאמץ לעצמו את תקנון הגידול של ההי"ל ותקנון גידול משלים זה בא להוסיף ולהשלים את הסעיפים המיוחדים הדרושים לטיפוח והשבחת כלב הרועים הגרמני בישראל.
2. תקנון גידול משלים זה מחייב את כל בעלי כלב הרועים הגרמני, בין אם הם חברים בחוג ובין אם לאו.
3. החוג שומר לעצמו לקבוע נהלים והוראות שיוסיפו או יגרעו מתקנון הגידול המשלים מעת לעת ובהתאם לצרכים המיוחדים שיקבעו על ידי ועד החוג.

**פרק ב' – הוראות גידול והרבעה**

1. יותרו לגידול כלבים הרשומים בספר הגידול הישראלי של ההי"ל, בתנאי שיעמדו בדרישות המצטברות כמפורט בסעיפים הבאים.
2. סיווג אגן, מרפקים ובדיקת DNA
3. צילום אגן (HD) ופענוח בידי מוסדות ה- SV הגרמני בלבד

זכרים ונקבות – סווג צילום אגן NORMAL או FAST NORMAL או NOCH ZUGELASSEN

1. צילום מרפקים (ED) ופענוח בידי מוסדות ה- SV הגרמני בלבד

זכרים ונקבות – סווג צילום אגן NORMAL או FAST NORMAL או NOCH ZUGELASSEN

1. בדיקת DNA לאימות הורות בידי ה- SV הגרמני בלבד
2. סעיף 5 יחול כל עוד יתאפשר לבצע צילומי אגן ומפרקים ונטילת דגימת DNA בישראל ושליחתם לפענוח בגרמניה. באחריות ועד החוג לדאוג לכך שחברי החוג או כל אדם אחר שבבעלותו כלב רועים גרמני יוכל לבצע את הצילומים ונטילת הדגימות בישראל.
3. גיל מינימאלי להרבעה זכרים 24 חודשים ונקבות 20 חודשים.
4. הכלב עבר בהצלחה מבחן התאמה לגידול (להלן: **"מה"ג"**)

**מה"ג ישראלי**

1. מה"ג ישראלי יבוצע על ידי ועדת מה"ג בראשה יעמוד מקדם גזע של החוג. ועדת מה"ג תורכב מחמישה חברים, אולם את המה"ג יבצעו 3 חברים שיקבעו על ידי מקדם גזע ולפחות אחד מהם יהיה שופט הגזע בלבד המוכר על ידי FCI ולפחות אחד מהם יהיה גם חבר במועדון כלבי עבודה מוכר על ידי ההי"ל.
2. ועדת מה"ג תיבחר על ידי ועד החוג ברוב קולות וחבריה יהיו חברים בחוג או שופטי גזע גם אם אינם חברים בחוג. אבל חברים בהאחדות לפחות 3 שנים אחרונות מרציפות ומוכרים כשופט ע"י ההתאחדות.
3. ועדת מה"ג תקבע את המיקום והזמן בו יבוצע המה"ג הישראלי בהתאם לשיקול דעתה.
4. ועדת המה"ג תקבע את האופן בו יבוצע המה"ג הישראלי ותפרסם את נוהל המה"ג מראש. במבחן המה"ג יושם דגש על אופי הכלב ומראהו בהתאם לתקן הגזע. המה"ג הישראלי יהיה קרוב ככל שניתן לדרישות מבחן ההתאמה לגידול שנערך בידי ה- SV הגרמני (KOERUNG).
5. גיל מינימאלי להשתתפות במה"ג ישראלי הינו 12 חודשים.
6. שופט הגזע בועדת המה"ג יערוך דו"ח פרטני לגבי הכלב הנבחן. העתק הדו"ח ימסר בגמר המה"ג לבעל הכלב ולספר הגידול הישראלי של ההי"ל.
7. ועדת המה"ג רשאית לאשר את הכלב לגידול או להשעות אותו לפרק זמן שיקבע על ידה ולא יעלה על 12 חודשים עד לביצוע מה"ג נוסף או לפסול אותו לגידול לצמיתות. החלטת ועדת מה"ג תועבר לספר הגידול הישראלי של ההי"ל.
8. כלב יהיה רשאי להיבחן במה"ג ישראלי רק אם הציג בפני ועדת המה"ג תעודת יוחסין של הכלב, תוצאות צילום אגן ומרפקים המאושרות לגידול ו- DNA בידי ה- SV הגרמני בלבד.
9. כלב יהיה רשאי להיבחן במה"ג ישראלי רק אם השתתף בתערוכה אחת לפחות לאחר שמלאו לו 12 חודשים וקיבל ציון G "טוב".
10. ועדת המה"ג תאמת את זהות הכלב באמצעות קריאת שבב אלקטרוני בלבד.
11. ועד החוג יפרסם מועד ומיקום לביצוע מה"ג ישראלי.
12. דמי המה"ג יקבעו על ידי ועד החוג ויגבו לפני ביצוע המה"ג.
13. כלבים אשר יובאו לישראל ממדינה זרה יאושרו לגידול ויהיו פטורים מביצוע מה"ג אם עברו בארץ מוצאם מבחן התאמה לגידול המוכר על ידי ה- SV הגרמני (KOERUNG). באחריות בעל הכלב להציג בפני ועדת המה"ג את האישורים הנדרשים.
14. תוקף מבחן המה"ג הישראלי הינו עד גיל 3.5 שנים (42 חודשים).

**מבחן התאמה לגידול גרמני (KOERUNG)**

1. מלאו לכלב 3.5 שנים (42 חודשים) יהיה מאושר לגידול רק אם עבר בהצלחה מבחן התאמה לגידול של ה- SV הגרמני (KOERUNG) בידי שופט SV ובהתאם לדרישות ה- SV הגרמני, בין אם עבר לפני כן בהצלחה מה"ג ישראלי ובין אם לאו. מבחן ההתאמה לגידול הגרמני יערך וינוהל בידי השופט הבוחן בהתאם לשיקול דעתו הבלעדי.

באחריות ועד החוג לערוך בישראל את מבחן ההתאמה לגידול הגרמני לפחות בשני מועדים שונים בשנה קלנדרית אחת. ועד החוג יפרסם את המועד והמיקום לביצוע מבחן ההתאמה הגרמני לפחות 14 ימים מראש. דמי ההשתתפות במבחן יקבעו על ידי ועד החוג ויגבו מראש לפני ביצועו.

תוצאות מבחן ההתאמה לגידול הגרמני יועברו אל בעל הכלב ואל ה- SV הגרמני ואל ספר הגידול הישראלי של ההי"ל וישמרו על ידי מזכירות החוג.

1. לא תאושר הרבעה בין זכר לבין נקבה שהינם קרובי משפחה מדרגה ראשונה ושנייה. הקרבה המינימאלית לגידול תהא 3-3 (inbreeding 3-3).
2. הובאו בפני ועד החוג תלונות, ראיות, אינדיקציות כלשהן לכך שזכר או נקבה מורישים צאצאים בעלי מומים גנטיים או מאפיינים בעלי סטייה חמורה מתקן הגזע או שקיים חשש כלשהו שנעשתה מניפולציה בצילום האגן והמפרקים או נטילת דגימת DNA, יהיה ועד החוג רשאי לדרוש מבעל הכלב להעמידו לכל בדיקה שתידרש על ידי ועד החוג, לרבות צילום אגן ומרפקים ובדיקת DNA בידי וטרינר שהוכר על ידי ה- SV הגרמני בישראל. הבדיקה תתבצע על חשבון החוג ויהיו נוכחים בה בעל הכלב ונציג אשר יבחר ועד החוג. ועד החוג יהיה רשאי להורות על שלילת אישור הגידול לכלב בהתאם להמלצת ועדת המה"ג והחזר הוצאות.
3. מספר הרבעות –

נקבות – ניתן לבצע עד 2 המלטות בכל 18 חודשים. לא תבוצע הרבעה או המלטה לנקבה שמלאו לה 8 שנים.

זכרים – זכר אשר עבר בהצלחה את מבחן המה"ג הישראלי יכול להרביע עד 10 נקבות עד אשר יעבור את מבחן ההתאמה לגידול הגרמני.

1. ביקורת שגר –
2. כל המלטה מחויבת בביקורת שגר כתנאי לאישור ההמלטה בספר הגידול של ההי"ל. בעל ההמלטה מחויב לדווח למקדם גזע על ההמלטה ולתאם מועד לביצוע ביקורת שגר.
3. ביקורת שגר תבוצע לאחר שמלאו לגורים 6 שבועות (42 ימים).
4. לא תבוצע ביקורת שגר אלא אם כל הגורים בהמלטה נמצאים בביקורת ונושאים שבב אלקטרוני לזיהוי. מספרי השבבים יפורטו בטופס הביקורת.
5. דמי התשלום עבור ביקורת שגר יקבעו על ידי ועד החוג ויגבו מראש לפני ביצוע הביקורת.
6. מקדם גזע אחראי לביצוע ביקורות שגר והוא רשאי להסמיך אנשים מטעמו לצורך ביצוע הביקורות ובלבד שניתן לכך אישור על ידי ועד החוג.
7. עורך הביקורת יצלם ויתעד את הגורים ואת האם ואת התנאים בהם מוחזקים הגורים והאם.
8. הפרה של הוראות תקנון זה תהווה עבירת משמעת.
9. הוראות תקנון הגידול המשלים יכנסו לתוקף לאחר אישורן יל ידי האסיפה הכללית ומוסדות ההי"ל, ככל שהדבר נדרש, ויחולו מיום 1.3.2019, באופן הבא:
10. זכרים – הוראות התקנון יחולו על כל הזכרים.
11. נקבות – הוראות התקנון יחולו על נקבות שטרם מלאו להן 24 חודשים ביום 1.3.2019.
12. . הוראות תקנון זה לא יחולו על זכרים ונקבות אשר ביצעו הרבעה לפני מועד כניסתן לתוקף.